Факультатыўныя заняткі “Сакрэты словазмянення і формаўтварэння” 6 клас (слайд 1)

Тэма. «У роднай мовы моцнае карэнне…»: назоўнікі адзіночнага і множнага ліку

Мэта. Паглыбіць веды вучняў пра лік як зменную марфалагічную прымету назоўніка, замацаваць веды пра групы назоўнікаў, якія маюць толькі форму адзіночнага ці толькі множнага ліку, выпрацоўваць уменне вызначаць лік зборных назоўнікаў, выяўляць неадпаведнасць ліку некаторых назоўнікаў у рускай і беларускай мовах, удасканальваць уменне выкарыстоўваць назоўнікі ў адпаведнасці з літаратурнымі нормамі, выхоўваць пачуцце адказнасці за родную мову.

Тып урока: камбінаваны.

Абсталяванне: прэзентацыя, раздатачны матэрыял, карта РБ, руска-беларускія слоўнікі, магніты, карткі з выявамі ягад “Смак беларускай мовы”

Ход урока

1. **Арганізацыйны этап. Псіхалагічны настрой.**

Задача: арганізаваць і падрыхтаваць вучняў да работы, стварыць атмасферу супрацоўніцтва.

Вітаю ўсіх прысутных. Пачынаць любую справу патрэбна з добрага настрою. Усміхніцеся, калі ласка, адзін аднаму. Я жадаю ўсім нам плёну ў працы.

(слайд 2) Растлумачце значэнне фразеалагізмаў. Які з іх возьмеце з сабою на ўрок? Чаму? *Як рэпу грызці (бойка, гладка, без запінкі, вельмі добра, без памылак)*

*Як смала (неадчэпна, дакучліва прыстаць, прычапіцца)*

*Як мае быць (належным чынам, так, як трэба, як павінна быць)*

(слайд 3) Беларускі пісьменнік Пятрусь Броўка дае вам парады:

Няхай цябе віхор збівае,

Няхай трывожна даль гудзіць,

Няхай сцяжынку замятае,

А ты ідзі! А ты ідзі!

Як вы зразумелі дэвіз нашых заняткаў?

Ітак, адпраўляемся за ведамі!

1. **Арыентацыйна-матывацыйны этап.**

Задача: актуалізаваць апорныя веды і ўменні вучняў, сфарміраваць пазнавальныя матывы, стварыць умовы для самавызначэння вучняў на дзейнасць і яе вынік.

(слайд 4) Актуалізацыя апорных ведаў.

Разгадванне крыжаванкі (праца ў парах)

1. Назоўнікі, якія абазначаюць імёны і прозвішчы людзей, клічкі жывёл, назвы гарадоў, вёсак, рэк, фабрык, калгасаў
2. Назоўнікі, якія абазначаюць назвы прадметаў, з’яў, падзей, паняццяў
3. Назоўнікі, якія абазначаюць сукупнасць асоб ці аднародных прадметаў як адно цэлае.
4. Ён бывае мужчынскі, жаночы, ніякі і агульны.
5. Назоўнікі, якія абазначаюць аднародныя па сваім саставе матэрыялы,прадукты харчавання, хімічныя элементы, лекі, тканіны
6. Назоўнікі, якія абазначаюць назвы прадметаў, якія існуюць рэальна.
7. Ён можа быць і адзіночным, і множным.
8. Назоўнікі, якія абазначаюць розныя пачуцці, дзеянні, стан, якасці.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | у | л | а | с | Н | ы | я |  |
|  |  | А | г | у | л | ь | н | ы | я |
|  | З | б | о | р | н | ы | я |  |
|  | р | О | д |  |  |
|  | р | э | ч | ы | Ў | н | ы | я |
|  | к | а | Н | к | р | э | т | н | ы | я |
|  |  |  | л | І | к |  |
| а | б | с | т | р | а | К  | т | н | ы | я |

Адказы: 1. Уласныя, 2. Агульныя, 3. Зборныя, 4. Род, 5. Рэчыўныя, 6. Канкрэтныя, 7. Лік, 8. Абстрактныя. (па вертыкалі слова НАЗОЎНІК)

(слайд 5) Скласці сказ са слоў. Запісаць, зрабіць сінтаксічны разбор.

Карэнне, мовы, у, роднай, моцнае

У роднай мовы моцнае карэнне. (просты, двухсастаўны, развіты, апавядальны, няклічны)

Што абазначае слова *карэнне*? (карані, сукупнасць каранёў як адзінае цэлае)

Да якой катэгорыі назоўнікаў адносіцца гэта слова? (зборны)

Вызначце яго лік. (адзіночны)

Ці можна ўтварыць форму множнага ліку?

(слайд 6) Корань-карані-карэнне – гэта формы аднаго слова ці розных?

(слайд 7) Тэма. «У роднай мовы моцнае карэнне…»: назоўнікі адзіночнага і множнага ліку

1. **Аперацыйна-пазнавальны этап.**

Задача: арганізаваць мэтанакіраваную пазнавальную дзейнасць вучняў па тэме.

(слайд 8) Мэтавызначэнне.

Вызначэнне тэмы і мэт заняткаў, зыходзячы з праблемнага пытання пры выкананні папярэдняга задання. Вучні агучваюць тэму і мэты.

Я буду ведаць …якія назоўнікі могуць ужывацца толькі ў адзіночным ці толькі ў множным ліку, якія назоўнікі ў рускай і беларускай мовах адрозніваюцца лікам.

Я буду ўмець… вызначаць лік назоўнікаў, утвараць формы адзіночнага і множнага ліку, правільна ўжываць назоўнікі адзіночнага і множнага ліку

Для чаго неабходна пашыраць веды аб ліку назоўніка?

(слайд 9)

1. Успомнім. Формы адзіночнага і множнага ліку маюць назоўнікі, якія называюць прадметы, што можна палічыць (хата — хаты, чалавек — людзі, племя — плямёны). Назвы прадметаў, якія немагчыма палічыць, ужываюцца толькі ў форме адзіночнага (радасць, пясок) ці толькі множнага (духі, Калінкавічы) ліку.

Пры дапамозе якой марфемы ўтвараецца форма множнага ліку? (канчаткаў –ы,-і)

(слайд 10)

1. Работа з табліцай.

Растлумачце, паводле якога значэння назоўнікі аб’яднаны ў адну групу.

|  |
| --- |
| Назоўнікі, якія маюць форму толькі адзіночнага ліку |
| (большая частка ўласных назоўнікаў) | Васіль, Панчанка, Нясвіж… |
| (абстрактныя назоўнікі) | сівізна, гарэнне, адчай… |
| (зборныя назоўнікі) | праменне, мэбля, моладзь… |
| (рэчыўныя назоўнікі) | нафта, мука, аспірын… |

Пашырце рады назоўнікаў, якія ўжываюцца толькі ў адзіночным ліку.

З верша П.Броўкі “Зямля Беларусі” выпісаць уласныя назоўнікі.

Беларусь, Нёман, Сож, Гайна, Днепр, Дзвіна, Полацк, Тураў, Белавежа, Мінск.

Знайсці і паказаць рэкі і гарады на карце Беларусі.

(Полацк — самы старажытны горад Беларусі. Летапісцы паведамляюць, што ён існаваў ужо ў 862 годзе. Полацк даў Беларусі і ўсяму свету шмат выдатных людзей. Наш народ заўсёды будзе памятаць імёны асветніцы Еўфрасінні, першадрукара Францішка Скарыны і славутага паэта Сімяона Полацкага).

Слайд 11 Полацк

Слайд 12 Тураў

Слайд 13Белавежская пушча

Слайд 14 Мінск

Якія беларускія гарады маюць форму толькі множнага ліку? (Асіповічы, Бялынічы, Клімавічы)

З тэксту рэцэпта выпісаць рэчыўныя назоўнікі.

Прапаную спячы тоўстыя бліны. Нагрэйце 1 літр сыроваткі, дадайце 1 лыжачку соды, 3-4 шклянкі мукі, 3 лыжкі алею, цукру на свой смак, крыху солі. Замясіце цеста і вытрымайце яго ў цяпле паўгадзіны. Выпякайце бліны на патэльні пад вечкам. Гарачыя бліны падавайце з мачанкай, варэннем, смятанаю. Смачна есці!

Падчас якіх абрадаў і свят нашы продкі пяклі бліны? (На Каляды, Масленіцу, Дзяды)

Сыроватка, сода, мука, алей, цукар, соль, цеста, мачанка, варэнне, смятана

Вывад: - якія назоўнікі маюць форму толькі адзіночнага ліку?

(слайд 15)

Падсілкаваліся блінамі, працягваем наш шлях. А вось і нашы знаёмыя героі казак Аляксея Якімовіча “Жучок і Паласацік вучацца і вучаць”.

1. Лаві памылку.
* Я нядаўна склаў прыгожы сказ! – сустрэўшыся з коцікам Паласацікам, пахваліўся сабачка Жучок.
* Ну!- навастрыў вушы Паласацік.

Жучок гучна кашлянуў і прамовіў:

* Дзетвара радуюцца добраму надвор’ю.

Нахмурыўся Паласацік.

Як вы думаеце, што сказаў Паласацік Жучку?

(Дзетвара- зборны назоўнік, адз.л., таму і дзеяслоў-выказнік павінен быць у адз.л.)

(слайд 16) А вось яшчэ адна сустрэча.

1. Хвілінка кемлівасці.

Чараўніца-шкодніца Памылка Памылкаўна разбурыла верш з чатырох радкоў. Складзіце яго, калі ласка.

Чарназём з далоняў выцер: (3)

Дрэўца пасадзіў ля школы Віця, (1)

-Ну, вялікае расці! (4)

Дрэўца першае ў жыцці; (2)

Дакажыце, што ў вас атрымаўся вершаваны тэкст.

Знайдзіце і падкрэсліце назоўнік, які мае форму толькі адзіночнага ліку (чарназём). Дакажыце, чаму. (рэчыўны)

(слайд 17) Працягваем наш шлях да ведаў. Сцяжынка прывяла нас у лес.

1. Прачытайце верш М. Пазнякова «Ягады». Падкрэсліце назвы ягад, побач запішыце іх пераклад на рускую мову, вызначце лік.

З мамай я збіраў суніцы,

А з бабуляю — чарніцы,

Ездзіў з татам у маліны,

А з дзядулем — у ажыны.

А сягоння мы з сястрыцай

 Пойдзем разам у брусніцы,

Запрасілі сябрукі

 Нас назаўтра ў буякі.

З кожнай, кожнай ягадай

Павітацца рады я.

Суніцы- земляника, чарніцы- черника, маліны- малина, ажыны- ежевика, брусніцы- брусника, буякі- голубика. (слайд 18)

Які прыназоўнік ужываецца ў словазлучэнні пайсці+ ягады? (пайсці у ягады В.с.)

Вывад: назвы ягад у беларускай мове ўжываюцца ў форме толькі множнага ліку.

Што да слоў маліны і ажыны, то ў беларускай мове яны могуць ужывацца і ў адзіночным ліку, калі маюць значэнне ‘куст’(пасадзіць маліну) ці ў значэнні “ адна ягада, адзін плод”.

Якія ягады вашы самыя любімыя?

Што можна прыгатаваць з ягад? (кампот, варэнне, кісель, жэле)

Складзіце і запішыце рэцэпт прыгатавання варэння з вашых любімых ягад.

1. Фізкультхвілінка

Беларусы, падыміцеся,

Нізка нашай зямлі пакланіцеся,

Да сонца пацягніцеся,

Улева, управа павярніцеся.

А цяпер сядайце,

Пісаць пачынайце.

* Які назоўнік з тэксту фізкультхвілінкі мае форму толькі адзіночнага ліку? (сонца)
1. **Кантрольна-карэкцыйны этап.**

Задача: стварыць умовы для самакантролю, карэкцыі і самаацэнкі ведаў.

1. Перакладчыкі.

Карыстаючыся слоўнікам, перакладзіце на беларускую мову дадзеныя назоўнікі. Параўнайце іх лік у рускай і беларускай мовах.

 (слайд 19)

|  |  |  |  |
| --- | --- | --- | --- |
| Па-руску | Лік  | Па-беларуску | Лік  |
| дверь | Адз.л. | дзверы | т. мн.л. |
| крупа | Адз.л. | крупы | т. мн.л. |
| поведение | Адз.л. | паводзіны | т. мн.л. |
| суеверие | Адз.л. | забабоны | т. мн.л. |
| семена | Мн.л. | насенне | т. адз.л. |
| фрукты | Мн.л. | садавіна | т. адз.л. |
| овощи | Мн.л. | гародніна | т. адз.л. |
| колосья | Мн.л. | калоссе | т. адз.л. |
| сумерки | Мн.л. | змрок | т. адз.л. |
| чернила | Мн.л. | чарніла | т. адз.л. |

(слайд 20)

Рус. Писать (чем?) синим…. чернил…

Бел. Пісаць (чым?) сінім… чарніл…

* Ці можна вызначыць род назоўнікаў дзверы, крупы, паводзіны, забабоны? (не)

Вывад: лік некаторых назоўнікаў у рускай і беларускай мовах не супадае.

Нельга вызначыць род назоўнікаў, якія маюць форму толькі множнага ліку.

1. Запоўніце табліцу. (слайд 21)

|  |  |  |
| --- | --- | --- |
| Форма адзіночнага ліку | Форма множнага ліку | Зборны назоўнік |
| КоласКораньЛістКаменьВоласДзіцяСтудэнтПтушка | КаласыКараніЛістыКамяніВаласы ДзеціСтудэнтыПтушкі | КалоссеКарэннеЛісцеКаменнеВалоссе Дзятва (дзетвара)СтудэнцтваПтаства |

Чым адрозніваюцца словы 1-га і 2-га слупкоў? (канчаткам, граматычным значэннем) Гэта вытворныя ці невытворныя словы? (невытворныя)

Чым адрозніваюцца словы 1-га і 3-га слупкоў? (канчаткам, лексічным значэннем сукупнасці як адно цэлае, марфемнай будовай) словы 3-га слупка вытворныя ці невытворныя? (вытворныя) якім спосабам? (суфіксальным)

Т.ч., вывад: *колас, каласы*- формы аднаго і таго слова, *калоссе-* новае, аднакаранёвае слова, вытворнае ад *колас*

1. **Кантрольна-ацэначны этап**

1. Гульня “Чацвёртае лішняе”. У кожным з радоў слоў знайдзіце і выпішыце «лішняе». Абгрунтуйце свой выбар.

1. Нажніцы, алоўкі, абцугi, шчыпцы.

2. Маладосць, адказнасць, радасць, постаць.

3. Апілкі, дрожджы, грошы, дзённікі.

4. Шчэбень, бетон, цэгла, камень.

5. Вусны, замаразкі, маланкі, суткі.

6. Граблі, крупы, арэхі, санкі.

7. Мука, малако, соль, яблык.

2. Казачныя героі Жучок і Паласацік ўтварылі словазлучэнні. Дапамажыце ім выправіць памылкі ў вызначэнні ліку назоўнікаў, запішыце словазлучэнні правільна.

 Сяброўскія адносіны, розныя агародніны (розная агародніна), пафарбаваная дзвер (пафарбаваныя дзверы), пісаць сінім чарнілам, рысавая крупа (рысавыя крупы), моцныя абдымкі, кошык чырвонай маліны (чырвоных малін), даўняя забабона (даўнія забабоны), россыпы буяка (буякоў), чорныя валоссе (чорнае).

Вучні правяраюць сябе па слайдзе. Слайд 22

Якую адзнаку паставім Жучку і Паласаціку?

А колькі ў вас правільных адказаў?

1. **Рэфлексія.** Слайд 23

Прымацуйце магніт да лесвіцы поспеху.

Ведаю, разумею, умею

Я віншую ўсіх з такім каштоўным папаўненем вашай скарбонкі ведаў. Малайчынкі!

Дзякуй за працу!

Рэфлексія для гасцей “Чамадан, мясарубка, смецце”

* **Прыём "Дзякуй"**

Скончыць нашу сустрэчу я хацела словамі Бернарда Шоу: «Калі ў Вас ёсць яблык і ў мяне ёсць яблык, і калі мы абмяняемся гэтымі яблыкамі, то ў Вас і ў мяне застанецца па адным яблыку. А калі ў Вас ёсць ідэя і ў мяне ёсць ідэя, і мы абмяняемся гэтымі ідэямі, то ў кожнага будзе па дзве ідэі ... »

* Дарагія сябры, мне было вельмі прыемна падзяліцца сваімі ідэямі, напрацоўкамі. І вялікі дзякуй вам за ўвагу!

Дадатак

Раздатка

Факультатыўныя заняткі “Сакрэты словазмянення і формаўтварэння” 6 клас

**Заданне 1.** Складзіце сказ са слоў. Запішыце, зрабіце сінтаксічны разбор.

Карэнне, мовы, у, роднай, моцнае.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Заданне 2.**  Работа з табліцай.

|  |
| --- |
| Назоўнікі, якія маюць форму толькі адзіночнага ліку |
|  | Васіль, Панчанка, Нясвіж… |
|  | сівізна, гарэнне, адчай… |
|  | праменне, мэбля, моладзь… |
|  | нафта, мука, аспірын… |

1. Растлумачце, паводле якога значэння назоўнікі аб’яднаны ў адну групу.

2. Пашырце рады назоўнікаў, якія ўжываюцца толькі ў адзіночным ліку.

З верша П.Броўкі “Зямля Беларусі” выпішыце ў табліцу ўласныя назоўнікі ў пачатковай форме.

Зямля Беларусі! Бары і дубровы,

Жытнёвае поле, шаўковы мурог,

У промнях рабіны заход вечаровы,

Што клёкат буслоў — ручаёў перамовы

І ў шумных прысадах істужкі дарог.

Зямля Беларусі! Вачамі азёраў

Глядзіш ты ў празрыстыя высі нябёс,

Начамі, што яблыкі, падаюць зоры,

Знікаюць па водах, па чорных разорах,

Па травах, абсыпаных кроплямі рос.

Былога быліны, старога паданні

Плывуць, як аблітыя сонцам чаўны,

Па краю зялёным, прасторах бяскрайніх

Ад Нёмна да Сожа, ад Буга да Гайны,

Па хвалях Дняпра і шырокай Дзвіны.

Бацькоў нашых слава на іх узбярэжжах,

Гамоняць пра гэта бары-байкары,

Гамоняць пра гэта і Полацка вежы,

І Турава сцены, і шум Белавежы,

І роднага Мінска сівыя муры.

1. З тэксту рэцэпта выпішыце ў табліцу рэчыўныя назоўнікі, паставіўшы іх у пачатковай форме.

Прапаную спячы тоўстыя бліны. Нагрэйце 1 літр сыроваткі, дадайце 1 лыжачку соды, 3-4 шклянкі мукі, 3 лыжкі алею, цукру на свой смак, крыху солі. Замясіце цеста і вытрымайце яго ў цяпле паўгадзіны. Выпякайце бліны на патэльні пад вечкам. Гарачыя бліны падавайце з мачанкай, варэннем, смятанаю. Смачна есці!

**Заданне 3.** Хвілінка кемлівасці.

Чараўніца-шкодніца Памылка Памылкаўна разбурыла верш з чатырох радкоў. Складзіце яго, калі ласка.

Чарназём з далоняў выцер:

Дрэўца пасадзіў ля школы Віця,

-Ну, вялікае расці!

Дрэўца першае ў жыцці;

Дакажыце, што ў вас атрымаўся вершаваны тэкст.

Знайдзіце і паркрэсліце назоўнік, які мае форму толькі адзіночнага ліку. Дакажыце, чаму.

**Заданне 4.** Прачытайце верш М. Пазнякова «Ягады». Падкрэсліце назвы ягад, побач запішыце іх пераклад на рускую мову, вызначце лік.

З мамай я збіраў суніцы,

А з бабуляю — чарніцы,

Ездзіў з татам у маліны,

А з дзядулем — у ажыны.

А сягоння мы з сястрыцай

 Пойдзем разам у брусніцы,

Запрасілі сябрукі

 Нас назаўтра ў буякі.

З кожнай, кожнай ягадай

Павітацца рады я.

Складзіце і запішыце рэцэпт прыгатавання варэння з вашых любімых ягад.

**Заданне 5.** Перакладчыкі.

Карыстаючыся слоўнікам, перакладзіце на беларускую мову дадзеныя назоўнікі. Параўнайце іх лік у рускай і беларускай мовах.

|  |  |  |  |
| --- | --- | --- | --- |
| Па-руску | Лік  | Па-беларуску | Лік  |
| дверь |  |  |  |
| крупа |  |  |  |
| поведение |  |  |  |
| суеверие |  |  |  |
| семена |  |  |  |
| фрукты |  |  |  |
| овощи |  |  |  |
| колосья |  |  |  |
| сумерки |  |  |  |
| чернила |  |  |  |

Дапішыце канчаткі

Рус. Писать сини…. чернил…

Бел. Пісаць сінім… чарніл…

**Заданне 6.** Запоўніце табліцу.

|  |  |  |
| --- | --- | --- |
| Форма адзіночнага ліку | Форма множнага ліку | Зборны назоўнік |
| КоласКораньЛістКаменьВоласДзіцяСтудэнтПтушка |  |  |

**Заданне 7.** Гульня “Чацвёртае лішняе”. У кожным з радоў слоў знайдзіце і падкрэсліце «лішняе». Абгрунтуйце свой выбар.

1. Нажніцы, алоўкі, абцугi, шчыпцы.

2. Маладосць, адказнасць, радасць, постаць.

3. Апілкі, дрожджы, грошы, дзённікі.

4. Шчэбень, бетон, цэгла, камень.

5. Вусны, замаразкі, маланкі, суткі.

6. Граблі, крупы, арэхі, санкі.

7. Мука, малако, соль, яблык.

**Заданне 8.**

Казачныя героі Жучок і Паласацік ўтварылі словазлучэнні. Дапамажыце ім выправіць памылкі ў вызначэнні ліку назоўнікаў.

Сяброўскія адносіны, розныя агародніны, пафарбаваная дзвер, пісаць сінім чарнілам, рысавая крупа, моцныя абдымкі, кошык чырвонай маліны, даўняя забабона, россыпы буяка, чорныя валоссе.

Адзнака Жучка і Паласаціка \_\_\_\_\_\_\_\_\_\_\_\_

Мая адзнака \_\_\_\_\_\_\_\_\_\_\_\_\_\_\_\_\_\_